12.03.2015.

**SAOPŠTENJE ZA MEDIJE**

**Održan okrugli sto u Tuzli na temu problema i mogućih unapređenja tehničkih procesa izbornog dana**

Koalicija Pod lupom održala je danas u Tuzli okrugli sto na temu tehničkih procesa izbornog dana koji je završio usvajanjem zaključaka i liste preporuka koje će biti upućene zakonodavcima i ostalim relevantnim institucijama u BiH.

Glavni zaključak ovog okruglog stola je da se treba pristupiti izmjenama Izbornog zakona BiH u domenu tehničkih pretpostavki za unapređenje izbornog procesa na izborni dan. Od strane učesnika okruglog stola iznesen je niz izazova sa kojima se lokalna izborna administracija i birački odbori susreću na izborni dan – od trenutka prijema izbornog materijala i nedostatka dijela izbornog materijala pri otvaranju biračkih mjesta, preko procesa glasanja tokom dana, pa sve do zatvaranja biračkih mjesta, utvrđivanja rezultata glasanja i procesa pakovanja izbornog materijala.

Neke od preporuka idu u smjeru profesionalizacije rada i bolje obuke članova biračkih odbora, uvođenja providnih glasačkih kutija na biračkim mjestima, numerisanja glasačkih listića, jednostavnije procedure pakovanja izbornog materijala, te rada članova biračkih odbora u dvije smjene kako bi se posebna pažnja obratila na period nakon zatvaranja biračkih mjesta tj. na proces brojanja glasova i pakovanja izbornog materijala.

Na ovom događaju predstavljen je Završni izvještaj o posmatranju Opštih izbora 2014. godine Koalicije Pod lupom (link za izvještaj: http://goo.gl/FJ7VJC), koji je bio temelj za vrlo produktivnu diskusiju u cilju unapređenja izbornog procesa u BiH.

Učesnici okruglog stola u Tuzli bili su predstavnici institucija vlasti iz ovog dijela BiH, predstavnici Centralne izborne komisije BiH i lokalne izborne administracije, te predstavnici građana, akademske zajednice, medija i civilnog društva.

Ovaj okrugli sto je jedan od tri regionalna događaja koja se organizuju kao nastavak aktivnosti na unapređenju izbornog zakonodavstva u BiH. Regionalni okrugli stolovi na teme imenovanja i oduke članova biračkih odbora, te nepravilnosti na izborni dan, biće održani 17.03. u Banjoj Luci i 24.03. u Mostaru, nakon čega će Koalicija Pod lupom izdati izvještaj s kompletiranim materijalima sa svih događaja.